Odločba Komisije

z dne 27. julija 2001

o spremembi odločb 92/160/EGS in 97/10/ES za regionalizacijo Južne Afrike in o razveljavitvi Odločbe 1999/334/ES o zaščitnih ukrepih za registrirane konje s poreklom iz Južne Afrike

(notificirano pod dokumentarno številko K(2001) 2367)

(Besedilo velja za EGP)

(2001/622/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 90/426/EGS z dne 26. junija 1990 pogojih zdravstvenega varstva živali za premike in uvoz kopitarjev iz tretjih držav [1], kakor je bila nazadnje spremenjena z Odločbo Komisije 2001/298/ES [2] in zlasti člena 13(2)(a) Direktive,

ob upoštevanju Direktive Sveta 91/496/EGS z dne 15. julija 1991 o načelih za organizacijo veterinarskih pregledov živali, ki vstopajo v Skupnost iz tretjih držav, in o spremembi direktiv 89/662/EGS, 90/425/EGS in 90/675/EGS [3], kakor je bila nazadnje spremenjena z Direktivo 96/43/ES [4], in zlasti člena 18 Direktive,

ob upoštevanju naslednjega:

(1) Odločba Komisije 92/160/EGS [5], kakor je bila nazadnje spremenjena z Odločbo 2000/619/ES [6], določa regionalizacijo nekaterih tretjih držav za uvoz kopitarjev.

(2) Pogoji zdravstvenega varstva živali za uvoz registriranih konjev iz Južne Afrike so bili določeni v Odločbi Komisije 97/10/ES [7], ki prav tako določa regionalizacijo Južne Afrike.

(3) Po prijavi izbruhov konjske kuge v zahodni Kaplandiji, Južna Afrika, maja 1999 je Komisija sprejela Odločbo 1999/334/ES z dne 7. maja 1999 o zaščitnih ukrepih za registrirane konje s poreklom iz Južne Afrike [8].

(4) Južna Afrika več kot dve leti ni zabeležila primerov konjske kuge na območju mesta Cape Town, prostega konjske kuge, niti na nadzorovanem območju, ki obkroža bolezni prosto ozemlje.

(5) Pristojni organi Južne Afrike so Komisiji dali obsežno končno poročilo o izbruhu leta 1999 in o ukrepih, ki so se od takrat izvedli. Glavne ugotovitve v navedenem poročilu so bile predstavljene tudi na letnem srečanju nacionalnih referenčnih laboratorijev za konjsko kugo, ki je potekalo novembra 2000 v španskem mestu Algete.

(6) Vendar so pristojni organi Južne Afrike zaprosili za spremembo regionalizacije, v skladu z zakonodajo Skupnosti in standardi urada Office Internationale des Epizootics (OIE).

(7) Da se lahko dovoli uvoz registriranih konjev iz Južne Afrike, je treba s spremembo Priloge k Odločbi 92/160/EGS prilagoditi regionalizacijo za uvoz kopitarjev, prilagoditi razmejitvene črte nadzorovanih in zaščitnih območij, opisanih v Prilogi k Odločbi 97/10/ES, ter razveljaviti Odločbo 1999/334/ES.

(8) Ukrepi, predvideni v tej odločbi, so v skladu z mnenjem Stalnega veterinarskega odbora –

SPREJELA NASLEDNJO ODLOČBO:

Člen 1

Sklicevanje na Južno Afriko v Prilogi k Odločbi 92/160/EGS se nadomesti z naslednjim:

"Južna Afrika (3)

Metropolitansko območje Cape Town, ki je razmejeno:

Severna razmejitvena črta: | Blaauwberg Road (M14); |

Vzhodna razmejitvena črta: | Koeberg Road (M14), Plattekloof Road (M14), avtocesta N7, avtocesta N1 in avtocesta M5; |

Južna razmejitvena črta: | Ottery Road, Prince George’s Drive, Wetton Road, Riverstone Road, Tennant Road, Newlands Drive, Paradise Road, Union Drive, Rhodes Drive do postaje Newslands Forestry in prek Echo Gorge of Table Mountain do Camps Bay; |

Zahodna razmejitvena črta: | Obala od Camps Bay do Blaauwberg Road." |

Člen 2

Priloga I k Odločbi 97/10/ES se spremeni:

1. Odstavek 2, ki se nanaša na regionalizacijo, se nadomesti z besedami v Prilogi k tej odločbi.

2. Drugi pododstavek v odstavku 3.1 se nadomesti z naslednjim:

"Vendar lahko direktor za zdravstveno varstvo živali pri Ministrstvu za kmetijstvo Južne Afrike z odstopanjem dovoli cepljenje z registriranim polivalentnim cepivom AHS v skladu z navodili proizvajalca cepiva, ki ga izključno opravi veterinar ali pristojni državni veterinarski tehnik, tistih konjev, ki so namenjeni, da bolezni prosto ozemlje ali ogroženo območje zapustijo prek pasu ogroženega območja pod pogojem, da navedeni konji do odhoda v namembni kraj, zunaj prostega ozemlja in ogroženega območja, ne zapustijo kmetijskega gospodarstva, in da se cepljenje vpiše v potni list."

3. Odstavek 3.2 se nadomesti z naslednjim:

"Kadar se cepljenje registriranih konjev proti konjski kugi izvaja na območjih zunaj bolezni prostega ozemlja in ogroženega območja, ga mora opraviti veterinar ali pristojni državni veterinarski tehnik z registriranim polivaletnim cepivom AHS v skladu z navodili proizvajalca cepiva, cepljenje pa je treba vpisati v potni list."

Člen 3

Odločba 1999/334/ES se razveljavi.

Člen 4

Ta odločba je naslovljena na države članice.

V Bruslju, 27. julija 2001

Za Komisijo

David Byrne

Član Komisije

[1] UL L 224, 18.8.1990, str. 42.

[2] UL 102, 12.4.2001, str. 63.

[3] UL L 268, 24.9.1991, str. 56.

[4] UL L 162, 1.7.1996, str. 1.

[5] UL L 71, 18.3.1992, str. 24.

[6] UL L 215, 9.8.2001, str. 55.

[7] UL L 3, 7.1.1997, str. 9.

[8] UL L 126, 20.5.1999, str. 19.

--------------------------------------------------

PRILOGA

"2. Regionalizacija:

2.1 Območje, prosto konjske kuge:

Metropolitansko območje Cape Town je območje, ki je prosto konjske kuge in razmejeno:

–Severna razmejitvena črta: | Blaauwberg Road (M14); |

–Vzhodna razmejitvena črta: | Koeberg Road (M14), Plattekloof Road (M14), avtocesta N7, avtocesta N1 in avtocesta M5; |

–Južna razmejitvena črta: | Ottery Road, Prince George's Drive, Wetton Road, Riverstone Road, Tennant Road, Newlands Drive, Paradise Road, Union Drive, Rhodes Drive do postaje Newslands Forestry in prek Echo Gorge of table Mountain do Camps Bay; |

–Zahodna razmejitvena črta: | Obala od Camps Bay do Blaauwberg Road. |

2.2 Ogroženo območje konjske kuge:

Območje, prosto konjske kuge, je obdano z ogroženim območjem v širini najmanj 50 km, ki zajema sodne okraje Cape Town, Vredenburg, Hopefield, Mooreesburg, Malmesbury, Wellington, Paarl, Stellenbosch, Kuilsrivier, Goodwood, Wynberg, Simonstown, Somerset West, Mitchells Plain in Strand ter je na severu razmejeno z reko Berg Rivier, na vzhodu s Hottentots Holland Mountains ter na jugu in zahodu z obalo.

2.3 Okuženo območje konjske kuge:

Ogroženo območje je obkroženo z vsaj 100 km širokim okuženim območjem, ki zajema sodna okrožja Clanwilliam, Piketberg, Ceres, Tulbagh, Worcester, Caledon, Hermanus, Bredasdorp, Robertson, Montagu, Swellendam.

2.4 Območje, okuženo s konjsko kugo:

Del ozemlja Republike Južna Afrika, zunaj zahodne Kaplandije, in del zahodne Kaplandije, zunaj bolezni prostega ozemlja ter zaščitnega in nadzorovanega območja, ter zajema sodne okraje Vanrynsdorp, Vredendal, Laingsburg, Ladismith, Heidelberg, Riversdale, Mossel Bay, Calitzdorp, Oudtshoorn, George, Knysna, Uniondale, Prince Albert, Beaufort West in Murraysburg."

--------------------------------------------------